MRK: ‘Heroorweeg opening van skole’(Argieffoto) Die Menseregtekommissie (MRK) het die minister van basiese onderwys versoek om die datum vir die heropening van skole vir gr. 7- en gr. 12-leerders te heroorweeg. Minister Angie Motshekga het vroeër bekend gemaak dat dié leerders Maandag sal terugkeer skool toe. Volgens die MRK het hy onafhanklike monitering gedoen van skole in al nege provinsies se gereedheid om leerders te ontvang. “Ná die monitering en oorlegpleging met verskillende belanghebbendes, waaronder onderwysersvakbonde en skoolbeheerliggame, het die MRK minister Motshekga aangeraai om die datum van 1 Junie vir die terugkeer van gr. 7- en gr. 12-leerders te heroorweeg,” het Gushwell Brooks, MRK-woordvoerder, gesê. Die MRK het gesê hoewel hy dit ondersteun dat skole so gou as moontlik open om uitvoering te gee aan die regte van leerders op onderwys, hy van mening is dat dit in samehang met redelike en voldoende maatreëls en pogings gedoen moet word om leerders en opvoeders se reg op gesondheid te beskerm. “Dit is dus belangrik dat daar voldoen word aan die nodige minimumvoorwaardes vir die heropening van skole, soos toegang tot voldoende skoon water en sanitasie, sosiale distansiëring, die beskikbaarheid van persoonlike beskermende toerusting, opleiding en die algemene ontsmetting van skole.” Volgens Brooks dui terugvoer van die MRK se provinsiale kantore daarop dat talle skole nog nie gereed is om leerders te ontvang nie. “Die meeste waarnemings van ons provinsiale kantore beklemtoon die tekort of ontoereikendheid van water en sanitasie, sowel as persoonlike beskermende toerusting. Daar is ook waargeneem dat gereedheidsvlakke vir baie landelike skole aansienlik laag is.” Gr. 7- en gr. 12-leerders in die Noord-Kaap sal nie Maandag terugkeer skool toe nie aangesien die provinsie se skole nog nie gereed is om leerders te ontvang nie. Motshekga sal intussen Vrydag skole in die Vrystaat besoek om hul gereedheid te monitor om Maandag te heropen. Sy sal drie skole in Zamdela in Sasolburg besoek.